da en da nl ca da da de es da da da da da da da da da da da da da da en sv da en da da da eo da de da de da da en da en da en nb da en da da de da da en nb nb nb da de nb da da da da nb da da da nb da da da nl da en da da es nl da
Højtlæsning i hjemmet gavner især børn med adfærdsproblemer | Aarhus Universitet: Aarhus BSS
30.6.2022 07:59:00 CEST | Aarhus Universitet: Aarhus BSS
Ny forskning fra TrygFondens Børneforskningscenter ved Aarhus Universitet viser, at højtlæsning i hjemmet har forskellige effekter for forskellige børn. Hyperaktive børn har næsten intet sprogligt udbytte af højtlæsningen, mens børn med adfærdsproblemer kan fordoble deres sproglige udbytte, hvis de læser meget med deres forældre.
Forældre til børn med mange adfærdsproblemer bør have at vide, at det er særligt vigtigt for deres barn, at de prioriterer højtlæsning derhjemme, vurderer forskerne bag nyt studie. Foto: Colourbox
Som nybagt forælder rådes man til at læse højt for sit barn så tit som muligt og så meget som muligt, fordi det styrker barnets sproglige udvikling. Men det er en sandhed med modifikationer. Hyperaktive børn får nemlig næsten intet sprogligt udbytte ud af at læse bøger med deres forældre, fordi deres opmærksomhed er her og der og alle vegne. Til gengæld er børn med adfærdsproblemer, for eksempel meget forstyrrende og trodsige børn, særligt følsomme over for deres omgivelser. Derfor kan børn med adfærdsproblemer, som ofte læser bøger med deres far og mor, få op til dobbelt så stort sprogligt udbytte som børn med adfærdsproblemer, der sjældent læser sammen med deres forældre.
”Resultatet er vigtigt, fordi højtlæsning ofte anbefales som en måde at styrke sproget hos alle børn. Men studiet viser, at forskellige børn har forskelligt udbytte af højtlæsning. Det må man tage højde for, når man laver anbefalinger til forældre og professionelle om, hvordan de bedst støtter børns sproglige udvikling. Ellers risikerer man, at nogle børn ikke får den sproglige støtte, de har brug for,” siger Brett Laursen, professor i psykologi ved Florida Atlantic University og gæsteforsker ved TrygFondens Børneforskningscenter, Aarhus Universitet.
Hyperaktive børn skal have ekstra sprogstøtte
Han står sammen med Erika Hoff, Aerdin Gaudree, Anders Højen og Dorthe Bleses bag studiet “Child disruptiveness moderates te effects of home book reading on oral language development”. Det undersøger, hvordan hyppigheden af højtlæsning i hjemmet påvirker den sproglige udvikling hos børnehavebørn. Overordnet set viser resultaterne, at boglæsning i hjemmet styrker børns sproglige udvikling. Men for børn, som er hyperaktive og har svært ved at styre deres opmærksomhed, ser det anderledes ud, fortæller Brett Laursen:
”Hyperaktive børn er generelt bagud i deres sproglige udvikling i forhold til andre børn, og de er så udfordrede på deres opmærksomhed, at de næsten ikke rykker sig sprogligt, uanset hvor meget de læser med deres forældre. Det betyder ikke, at forældrene skal lade være med at læse højt, for der er mange andre fordele ved at læse bøger sammen. Men hyperaktive børn har brug for en supplerende sproglig indsats for at udvikle sig tilstrækkeligt. Derfor burde man faktisk screene førskolebørn for hyperaktivitet, for eksempel i forbindelse med de årlige børneundersøgelser, så man sikrer, at hyperaktive børn får den nødvendige sproglige støtte i de tidlige år, hvor sproget udvikler sig allermest.”
Højtlæsning er særlig vigtig for børn med adfærdsproblemer
Til gengæld skal forældre til børn med mange adfærdsproblemer have at vide, at det er særligt vigtigt for deres barn, at de prioriterer højtlæsning derhjemme, understreger Brett Laursen:
”Børn med adfærdsproblemer er sensitive og reagerer kraftigt på deres omgivelser. Derfor rykker disse børn ekstra meget sprogligt, når de læser ofte med deres forældre. Omvendt lider de særligt under det, når deres sproglige hjemmemiljø ikke er stimulerende nok. Derfor ser vi blandt andet, at børn med adfærdsproblemer klarer sig væsentligt dårligere end andre børn, når de kommer fra hjem, hvor forældrene sjældent læser højt, mens de omvendt har bedre sproglige kompetencer end andre børn, når de ofte læser bøger med deres forældre.”
Potentielt stærkere sammenhænge i andre lande og aldersgrupper
Resultaterne i undersøgelsen er baseret på data fra 546 børnehavebørn i 4-5-års-alderen (282 piger og 262 drenge) fra 24 dagtilbud i 13 danske kommuner.
Det er tidligere påvist, at hyperaktive børn ikke lader sig påvirke ret meget af deres omgivelser, mens børn med adfærdsproblemer reagerer kraftigt på deres omgivelser. Men det er første gang, det er påvist, at det også gælder på det sproglige område. Og selvom resultaterne er markante, vil sammenhængen mellem forstyrrelser hos barnet og barnets udbytte af højtlæsning formentlig være endnu stærkere, hvis man udvider undersøgelsen til andre aldersgrupper eller andre lande, vurderer Brett Laursen:
”Undersøgelsen er baseret på danske børnehavebørn i alderen 4-5 år, men den stærkeste sprogudvikling sker, før barnet fylder 2 år. Derfor vil man formentlig finde en endnu stærkere sammenhæng, hvis man kigger på børn i denne aldersgruppe. Ligeledes er sammenhængen formentlig stærkere i lande, der ikke har så veludbygget en velfærdsstat som den danske. Her må man nemlig forvente en større variation i børnenes hjemmemiljø, da der er større sociale skævheder, og forældrene nok i mindre grad støttes i at stimulere deres børn sprogligt.”
Vi bestræber os på at leve op til Danske Universiteters principper for god forskningskommunikation. Derfor er artiklen suppleret med følgende oplysninger:
Kohorte-studie, der undersøger sammenhængen mellem frekvens for boglæsning i hjemmet og senere sproglige kompetencer hos børn med meget/lidt hyperaktivitet eller mange/få adfærdsproblemer.
Data stammer fra projekterne Fart på sproget og SPELL –Sprogtilegnelse via legebaseret læsning. Disse blev gennemført i 2012-2015 i samarbejde Rambøll Management Consulting.
Fart på sproget blev finansieret af Socialstyrelsen og SPELL af Det strategiske Forskningsråd.
Link til videnskabelig artikel:
Child disruptiveness moderates te effects of home book reading on oral language development
Florida Atlantic University og TrygFondens Børneforskningscenter, Aarhus Universitet
Brett Laursen er amerikaner og taler ikke dansk. For interview på dansk kontakt medforfatter:
TrygFondens Børneforskningscenter og Institut for Kommunikation og Kultur, Aarhus Universitet
Mobil: 93 50 83 54
Forældre til børn med mange adfærdsproblemer bør have at vide, at det er særligt vigtigt for deres barn, at de prioriterer højtlæsning derhjemme, vurderer forskerne bag nyt studie. Foto: Colourbox
Information om Aarhus Universitet: Aarhus BSS
Aarhus Universitet: Aarhus BSS
Følg pressemeddelelser fra Aarhus Universitet: Aarhus BSS
Skriv dig op her, og modtag pressemeddelelser på e-mail. Indtast din e-mail, klik på abonner, og følg instruktionerne i den udsendte e-mail.
Flere pressemeddelelser fra Aarhus Universitet: Aarhus BSS
AU-forskere skal forhindre kvanteboble13.7.2022 11:58:04 CEST | Pressemeddelelse
Et dansk forskerhold på Institut for Virksomhedsledelse på Aarhus BSS ved Aarhus Universitet skal gøre europæiske virksomheder klar til den kommende computer-revolution: Kvantecomputeren. Med udsigt til et gigantisk globalt marked har Europa-Kommissionen afsat 1 mia. euro over 10 år for at nå EU’s mål om at være førende inden for kvantecomputere i 2030. For første gang er danske forskere med i det koordinerende arbejde bag målsætningen.
Danske forskere kortlægger dødelighed for sygdomme16.6.2022 20:00:00 CEST | Pressemeddelelse
En gruppe forskere på Center for Registerforskning på Aarhus BSS ved Aarhus Universitet har netop publiceret den hidtil mest omfattende kortlægning af dødeligheden af mere end 1.800 sygdomme. Kortlægningen kan bruges til mere præcist at vurdere dødeligheden af sygdomme til gavn for især læger, forskere samt sundhedsmyndigheder og politikere.
Forskere giver kriseråd til SMV’er3.2.2022 14:44:41 CET | Pressemeddelelse
Buffere i økonomien og på varelageret, innovativ strategi og is i maven er blandt de råd som forskere fra Aarhus BSS på Aarhus Universitet nu kommer med, efter at have fulgt knap 2000 små og mellemstore virksomheder i Danmark gennem Corona-krisens første halvandet år.
Coronasmitte: Det sker nok ikke for mig20.12.2021 14:00:00 CET | Pressemeddelelse
Ny forskning fra Aarhus BSS viser, at vi undervurderer vores egen og vores nærmestes risiko for smitte. Den falske tryghed fører til, at vi lemper på restriktionerne, når vi omgås familie og venner, og derved risikerer vi at øge spredningen af coronavirus.
Salling Fondene uddeler legater til Commercial and Retail Management-studerende på Aarhus BSS17.11.2021 10:06:27 CET | Pressemeddelelse
Fondene bag Salling Group uddeler for første gang ’Ferdinand Legatet’ til de tre bedste praktikopgaver på Aarhus BSS’ nye kandidatuddannelse Commercial and Retail Management, som dagligvarekoncernen var med til at etablere sidste år. Med hvert legat følger 25.000 kr.
I vores nyhedsrum kan du læse alle vores pressemeddelelser, tilgå materiale i form af billeder og dokumenter samt finde vores kontaktoplysninger.
Via Ritzau, Ritzaus pressetjeneste
+45 33 30 00 00
Store Kongensgade 14, 1264 København K
© Via Ritzau, Ritzaus pressetjeneste 2022